เป็นร้านฮอตร้านฮิตติดอันดับต้นๆ ของคนรักภูเก็ต ทั้งเจ้าถิ่นและนักท่องเที่ยวขาประจำน้อยคนนักที่ไม่เคยไปลิ้มลอง จุดเด่นที่เป็นเอกลักษณ์ของที่นี่คือ “เส้นบะหมี่” ที่ทำเองโดยเฉพาะที่สาขาดั้งเดิม แถมยังนวดแป้งด้วยมือ ใช้ไม้ตี เข้าเครื่องรีด ก่อนจะกดออกมาเป็นเส้น “บะหมี่ร้านเราทำเอง ไม่ใส่สารกันบูด ส่วน-ผสมมีแค่แป้งสาลี ไข่ แล้วก็น้ำเกลือแค่นั้นเองค่ะ” ลักษณะของเส้นบะหมี่แป๊ะเถวจะไม่เหมือนบะหมี่ทั่วไป ขนาดจะใหญ่ อวบกว่าปกติ โซ้ยเข้าปากแต่ละคำหนำอารมณ์
นอกจากเส้นบะหมี่จะเหนียว นุ่ม ละมุนลิ้น “น้ำซุป” ยังกลมกล่อม คุณป้ารื่นใช้กระดูกหมูล้วนต้มจนหวานจับใจ น้ำใสกิ๊ง ทดสอบความหวานและความนุ่มด้วยเมนู “บะหมี่น้ำทุกอย่าง” หรือ “บะหมี่ เกี๊ยว แห้ง” เสิร์ฟมาพร้อมกับน้ำซุป ทั้ง โซ้ย ทั้งซด แสนสดชื่นรื่นกระเพาะ
อีกหนึ่งเมนูเด่นที่เป็นโลโก้ประจำร้านคือ “ยี่หูเอ่งฉ้าย” อาหารพื้นบ้านประจำภูเก็ต ยี่หู แปลว่า ปลาหมึก ส่วน เอ่งฉ้าย แปลว่า ผักบุ้ง
แรกเห็นหลายคนจะคิดว่ายี่หูเอ่งฉ้ายเป็นเย็นตาโฟแห้ง แต่จริงๆแล้วไม่ใช่แค่ใกล้เคียงเพราะใส่ปลาหมึกและผักบุ้งหั่นฝอยเหมือนกัน สิ่งที่ทำให้ต่างคือยี่หูเอ่งฉ้ายของแท้จะเน้นปลาหมึก โรยด้วยหมี่กรอบ และมีกุ้งชุบทอดวางประดับรับประทานได้ โดยใช้กุ้งทะเล ชุบกับแป้งสูตรพิเศษ เป็นแป้งที่ใช้ทำบะหมี่ผสมกับไข่ นำกุ้งมาชุบ แล้วทอดให้สุกเหลืองกรอบวางให้สะเด็ดน้ำมัน นำมาใส่ในบะหมี่ทั้งแห้งและน้ำตามสั่ง หม่ำกับเส้นก็ได้ หม่ำกับน้ำซุปก็เข้ากันอย่างประหลาด
น้ำซอสเย็นตาโฟของร้านนี้ไม่ใช้เต้าหู้ยี้ แต่ใช้น้ำเต้าเจี้ยว ผสมกับเครื่องเทศ มากมายและเคี่ยวอีกหลายขั้นตอน กว่าจะได้น้ำซอสเย็นตาโฟรสจัดจ้านลงตัว จะโซ้ยแบบแห้งก็ได้แบบน้ำก็ดีเป็นที่นิยมทั้งสองแบบ
ขาหม่ำหน้าใหม่ที่ยังไม่เคยลอง แอบกระซิบมาทั้งทีต้องขอสอง “บะหมี่เกี๊ยวแห้ง” ควบ “เกาเหลาเย็นตาโฟ” หรือ “ยี่หู เอ่งฉ้าย” ควบ “บะหมี่เกี๊ยวน้ำ” โอ้ยยย...แค่คิดยังแอบน้ำลายไหล...ซื้ดดดดด!!